  Майя Бывальцева Удмуртилэн тӧроез Александр Бречалов Москваын Росси кивалтэтлэн тӧроезлэн воштӥсеныз Ольга Голодецен пумиськонын элькунлэн лулчеберет, туризм но спорт удысын азинсконъёсыз сярысь вераз. Со сярысь улосвыл тӧролэн но кивалтэтлэн пресс-службазы ивортэ. Росси азьмуртэн Владимир Путинэн кичӧлтэм «Культура» йӧскалык ӵектос улсын Удмуртиын «Культурная среда», «Творческие люди» и «Цифровая культура» улосвыл ӵектосъёс быдэсъясько. 2019-тӥ арын соослы 55 миллион 700 сюрс манет висъязы. Инвестициосъя федерал программа улсын 2019-тӥ арын Удмуртиысь йӧскалык лыдӟетъюртэз быдэсак выльдыны кутскизы. 2021-тӥ арозь 501 миллион 500 сюрс манет уже кутыны чакламын. Театрлэн арез улсын федерал но элькун коньдэтъёс чотын творчествоя коллективъёс репертуарзэс но ваньбурзэс выльдыны быгатӥзы, соос пӧлын мунё театр, Сарапулысь но Глазкарысь муниципал театръёс Александр Бречалов 2020-тӥ арлы чакланъёс сярысь но вераз. Таяз арын гуртъёсын куинь лулчеберет юртъёс пуктозы, ньыльзэ рос-прос тупатъялозы, лулчеберет удысысь сизьым дышетсконниослы крезьгуро арбериос, тӥрлык но дышетон материалъёс басьтозы. Со сяна, Ижкарын пинал учкисьёслы театр лэсьтыны кутскозы, гуртъёслы тямыс автоклуб басьтыны малпало. Озьы ик кивалтӥсьёс «Спорт – норма жизни» но «Социальная активность» улосвыл ӵектосъёсты быдэсъян сярысь вераськизы Туризмез азинтон сярысь вераса, Александр Бречалов пусйиз, 2019-тӥ арын Удмуртиысь туризмъя огазеяськонъёс федерал ужрадъёсы мыло-кыдо пыриськизы но огъяросси вожвылъяськонъёсын вормылӥзы. Кылсярысь, ужрад туризм удысъя RussianEventAwards 2019 йӧскалык премилэн йылпумъян люкетаз Удмуртиысь вить ӵектосъёс пӧртэм ӧръёсын вормизы, нош «Выжыкылысь геройёс Тол Бабайлэн шаераз» улосвлыкуспо фестиваль Гран-при утӥз. Промышленной туризмез азинтон понна «УдмуртияЗАВОДит» ним улсын турпродуктъёс кылдытӥзы. Соос пӧлын нимысьтыз инты басьтэ Ижкарысь но Сарапулысь историен герӟаськем интыостӥ но промышленной предприятиостӥ ортчись маршрут. Со сяна, «Туристско-рекреационный кластер «Удмуртия ЗАВОДит» инвестици ӵектос дасямын. Отчы куинь каръёс пыро – Ижкар, Сарапул но Вотка. Элькунысь экономикая министерство но туристъёсты пумитаны мылкыд карем промышленной предприятиос тупанкылъёс юнматӥзы. Александр Бречалов но Ольга Голодец ӵектослэн федерал коньдон басьтон понна инвестици проектъёсты быръён ужрадъёсы пыриськыны луонлыкъёсыз сярысь вераськизы Эшшо одӥгез ӧр – «Великий Волжский Путь» ӵектос, отчы Удмуртия, Татарстан но Башкирия пырисько. «Демография» йӧскалык ӵектос улсын пенсие потыны арлыдзы вуись муртъёсты та улосвылкуспо маршрутын гид но экскурсовод луыны дышетозы. Удмуртиын нырысьсэ ортчытыны чаклам ужрадъёс пӧлын Александр Бречалов Брангурт фестиваль улсын радъяськись «Гастрокарта России» ӵектосэз но выльысь улӟытэм Мувыр гуртын «Деревня – Душа России» фестивалез пусйиз. Ольга Голодец элькун кивалтӥсьёслэсь ужамзэс умоен вераз. Солэн кылъёсызъя, али туризм экономикалэн огазе валтӥсь удысэз луэ. Росси кивалтэтлэн тӧроезлэн воштӥсез пусйиз, Удмуртия – Россиын скандинав амалэн ветлонлэн одӥгез центрез. Элькунын тазалыкъя 60 сюресъёс лэсьтӥзы, «Скандинав амалэн ветлонъя школалы» кутскон сётӥзы, быдэс улосвылын клубъёс кылыдтӥзы. Озьы ик со Шарканын питрано куасъёсын нискылан сюрес пуктонлы но Удмуртилэн туроператоръёслэсь кун юрттэт басьтӥсь улосвылъёс пӧлы пырыны малпанэзлы дурбасьтӥз. Удмуртилэн тӧроез Ольга Голодецез Удмуртие ӧтиз Тодэ вайытом, Александр Бречалов Москваын Росси кивалтэтлэн тӧроеныз Дмитрйи Медведевен но пумиськылӥз, озьы ик Россиысь ужъя но мерлыко юрттэт сётонъя министрен Максим Топилинэн кун азьмуртлэсь Владимир Путинлэсь «куартолэзь косэтъёссэ» Удмуртиын быдэсъян, йӧскалык ӵектосъёсъя ужан, калыклэн табышъёсыз, калыкез уже интыян, мерлыко контрактъя кун юрттэт сётон сярысь вераськизы.  Тегъёс: Политика Спорт Лулчеберет Туризм Москва Удмуртия Удмуртиысьтуризм АлександрБречалов 100ар  